\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

E.:

Številka: 090-19/2024-2

Datum: 21. 2. 2024

**Zadeva: Izvajanje Zakona o dostopu do informacij javnega značaja – odgovor ministrstva**

Zveza: vaš dopis z dne 5. 2. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer navajate, da ste člani Judo zveze Slovenije. Kljub članstvu vam Judo zveza Slovenije ne želi posredovati informacij o članih Judo zveze Slovenije, ki ne plačujejo obveznih članarin Judo zvezi Slovenije. K dopisu ste priložili mnenje Informacijskega pooblaščenca (IP) »Pojasnilo o vloženi pritožbi zaradi molka - 092-1/2024/7, ki ugotavlja, da **Judo zveza Slovenije ni zavezanec za posredovanje informacij javnega značaja po ZDIJZ.**

Za pridobitev mnenja glede vprašanja, ali je določen pravni subjekt zavezanec za dostop do informacij javnega značaja, vas je IP dalje napotil tudi na Ministrstvo za javno upravo (ministrstvo), ki je po 32. členu ZDIJZ pristojno za svetovanje v zvezi z dostopom do informacij javnega značaja. Zanima vas, ali poleg društvenih pravil in postopkov zaradi kršitev temeljnega akta društva/združenja/zveze (društvo) obstajajo kakšna »zunanja« pravna sredstva in postopki, podobno kot to velja ZDIJZ za javni sektor.

Kot vam je bilo že odgovorjeno s strani IP je društvo pravna oseba zasebnega prava in ni zavezanec (oziroma ni organ) po 1. odstavku 1. člena ZDIJZ, zato ni pasivno legitimirana za posredovanje informacij javnega značaja. Društvo namreč v ničemer ne izvaja oblastne funkcije ali javne službe ter nima javnega pooblastila. Pravno podlago, ki ureja obravnavano področje, predstavlja Zakon o društvih (v nadaljnjem besedilu: ZDru-1)[[2]](#footnote-2), ki v 1. členu določa, da je društvo samostojno in nepridobitno združenje, ki ga ustanoviteljice oziroma ustanovitelji, skladno s tem zakonom, ustanovijo zaradi uresničevanja skupnih interesov.

ZDru-1 določa, da ima vsak član društva pravico v roku enega leta od sprejetja dokončne odločitve pred sodiščem izpodbijati odločitve organov društva, ki so bile sprejete v nasprotju z zakonom ali temeljnim ali drugim splošnim aktom društva. Izpodbijanje odločitev organov društva pred sodiščem ni dopustno, če pred tem ni bilo izkoriščeno pravno sredstvo iz petega odstavka 13. člena ZDru-1: »Če temeljni akt ne določa drugače, o pritožbah zoper odločitve organov društva oziroma zastopnika društva odloča zbor članov.«. Če društvo o pritožbi ne odloči v roku treh mesecev od prejema pritožbe, se šteje, da je pritožba zavrnjena. Razveljavitev odločitve organov društva ne pomeni prenehanja pravic, ki so jih na podlagi teh odločitev v dobri veri pridobile tretje osebe.[[3]](#footnote-3)

Nadzor nad izvajanjem posameznih določb ZDru-1 izvajajo: Inšpektorat Republike Slovenije za notranje zadeve, Finančna uprava Republike Slovenije, Tržni inšpektorat Republike Slovenije in Agencija Republike Slovenije za javnopravne evidence in storitve (AJPES).[[4]](#footnote-4)

Za razlago predpisov s področja delovanja društev je pristojno Ministrstvo za notranje zadeve.

Lep pozdrav,

Pripravil: Dr. Roman Lavtar

Ciril Repnik po pooblastilu št. 1004-34/2012-JU/81

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [64/11](http://www.uradni-list.si/1/objava.jsp?sop=2011-01-2969) – uradno prečiščeno besedilo in [21/18](http://www.uradni-list.si/1/objava.jsp?sop=2018-01-0887) – ZNOrg. [↑](#footnote-ref-2)
3. 14. člen ZDru-1. [↑](#footnote-ref-3)
4. 51. člen ZDru-1. [↑](#footnote-ref-4)